**1 Ioan – llythyr am gariad.**

**1 Ioan 4 (13-18)**

*13Dŷn ni'n gwybod ein bod ni'n byw ynddo fe, a bod ei fywyd e ynon ni, am ei fod yn rhoi ei Ysbryd i ni. 14 A dyn ni wedi gweld ac yn gallu tystio fod y Tad wedi anfon ei Fab i achub y byd. 15 Os ydy rhywun yn cydnabod mai Iesu ydy Mab Duw, mae Duw yn byw ynddyn nhw a hwythau yn Nuw. 16 Dŷn ni'n gwybod faint mae Duw yn ein caru ni, a dyn ni'n dibynnu'n llwyr ar y cariad hwnnw. Cariad ydy Duw. Mae'r rhai sy'n byw yn y cariad yma yn byw yn Nuw, ac mae Duw yn byw ynddyn nhw. 17 Am fod cariad yn beth real yn ein plith ni, dyn ni'n gallu bod yn gwbl hyderus ar y diwrnod pan fydd Duw yn barnu. Dŷn ni'n byw yn y byd yma fel gwnaeth Iesu Grist fyw. 18 Does dim ofn yn agos at y cariad yma, achos mae cariad perffaith yn cael gwared ag ofn yn llwyr. Os ydyn ni'n ofnus mae'n dangos ein bod ni'n disgwyl cael ein cosbi, a'n bod ni ddim wedi cael ein meddiannu'n llwyr gan gariad Duw.*

*.**..........*

Adnod 13: Yma mae Ioan unwaith eto’n pwysleisio’r fraint sy gan Gristnogion am fod Ysbryd Glân Duw yn gwmni cyson iddyn nhw. Roedd Iesu wedi addo presenoldeb yr Ysbryd i’w ddilynwyr ac wedi dweud wrth Nicodemus ei fod yn angenrheidiol i gael perthynas iawn gyda Duw (Ioan 14: 16-17; Ioan 3: 5). Dyma’r Ysbryd sy’n rhoi bywyd,

*Ysbryd Duw sy'n rhoi bywyd; dydy pobl o gig a gwaed ddim yn gallu. Mae beth dw i wedi'i ddweud wrthoch chi yn dod o'r Ysbryd ac yn rhoi bywyd. (Ioan 6: 63)*

Adnod 14: Roedd Ioan wedi dweud ar gychwyn ei lythyr ei fod wedi ***gweld*** Iesu a’i lygaid ei hun. Roedd o am bwysleisio unwaith eto ei fod yn dyst triw i’r hyn a wnaeth Iesu. Roedd o am i’w ddarllenwyr sylweddoli’r gwahaniaeth rhyngddo e’ a’r ffug athrawon.

Adnod 15: Os edrychwn ni’n ôl ar 1 Ioan 4:2 mae’n glir fod cydnabod Iesu fel person o gig a gwaed yn hanfodol i ffydd Gristnogol. Hefyd, rhaid cydnabod ei fod yn Fab Duw. Gofynnwch i bobl pwy oedd Iesu a gwrandewch ar eu hatebion er mwyn gwahaniaethu rhwng Cristnogion a phawb arall. Nid dim ond ‘dyn da’, neu ‘athro’ neu ‘arweinydd’ oedd Iesu. Mae’r Beibl yn dysgu ei fod yn unig fab i Dduw, a ddaeth i’r byd fel person o gig a gwaed.

Adnod 16: *Dŷn ni'n gwybod faint mae Duw yn ein caru ni,* meddai Ioan. Ond tybed os ydyn ni yn yr 21ganrif yn gwybod faint mae Duw’n ein caru ni? Ydyn ni’n clywed am gariad Duw ar y cyfryngau - na! Ydyn ni’n darllen am gariad Duw yn y papurau dyddiol – na! Ydyn ni’n darllen digon ar ein Beiblau i sylweddoli maint cariad Duw tuag aton ni fel unigolion? Mor aml mae pobl yn meddwl am Dduw fel teyrn (rhywun sy’n rheoli’n gas), ac am y Beibl fel llyfr o reolau. Pa ‘lyfr o reolau’ sy’n sôn am gariad drwy’r amser?

**Cariad ydy Duw.**

Adnod 17: Roedd Ioan yn teimlo gwir gariad tuag at ei gyd-Cristnogion, roedd o’n *real yn ein plith ni* . Y cariad yma oedd yn rhoi hyder i’r Cristnogion fod ganddyn nhw berthynas lawn gyda Duw. Er bod Duw yn Dduw cariad dyw e’ ddim yn esgusodi pechod. Dydy Duw ddim yn hapus gyda phobl sy’n anwybyddu ac amharchu ei annwyl fab. Does neb yn hoffi’r gair ‘barnu’ oherwydd mae pawb (yn naturiol) eisiau gwneud fel mynnon nhw. Ond mae’r Beibl yn dysgu y bydd Duw yn barnu ar ddiwedd amser. Fe fydd yn barnu Cristnogion, ac fe fydd yn barnu'r rhai sydd wedi ei wrthod (Datguddiad 20: 11-15).

Adnod 18: Dyma eiriau bendigedig! Does dim rhaid i’r un Cristion ofni cael ei farnu gan Dduw. Mae cariad Duw, sy’n cael ei ddangos yn aberth Iesu ar y groes, yn cuddio pob bai.

**Meddwl mwy**

**Eseia 1: 18 -** Pwy sy’n gwneud hyn yn bosib?

**1 Pedr 4: 8 / Diarhebion 10:12** – Ym mha ffordd mae cariad yn gweithredu’n ymarferol?